Meneer die president, ons sal ons nie laat uitvee nie! - N. P. van Wyk Louw-sentrum
Toespraak gelewer by die Afrikaner Krisisberaad op 5 Mei 2015
Afrikaners staan vandag in die beskuldigdebank van die geskiedenis. Sonder 'n billike verhoor voor 'n onafhanklike regbank is ons klaar veroordeel en gevonnis.
Selfs die geliefde Vrystaat se naam is aanstootlik.
Afrikanergeskiedenis in skoolhandboeke word herskryf.
Afrikanerkinders moet glo hulle pa's en ma's, oupa's en ouma's was kriminele wat 'n misdaad teen die mensdom gepleeg het.
Dié soort hantering van geskiedenis is 'n klassieke gevallestudie van kulturele imperialisme. Die strategie van die ANC se kulturele imperialisme is duidelik: Afrikaners se historiese selfbeeld, kulturele selfvertroue en trots moet vernietig word. Deur Afrikanergeskiedenis te kriminaliseer, word diskriminerende regeringsbeleide en plundering van staatsbates deur korrupsie vergoeilik.
Meneer die President, my mense is nie 'n mislukking nie.
My mense het in dié land 'n voetspoor van hoëfunksieprestasies en hoëfunksiebesluite wat strek oor 300 jaar.
Daar is baie wat hulle mond uitspoel oor wat Afrikaners kwansuis gesteel het, maar kyk eerder wat het Jan en sy nasate na hierdie kontinent gebring:
Die Romeins-Hollandse reg
Voedselsekerheid deur moderne landboumetodes
Infrastruktuur met meer fabrieke, teerpaaie en spoorlyne as in die hele Afrika saam
Die mees gevorderde bankwese in Afrika
Ons hou vandag 'n krisisberaad oor die krisis waarin u regering ons pragtige land en sy uitsonderlike gemeenskappe gedompel het. Ons geskiedenis wys dat krisisse ons nie skrik maak nie. Krisisse maak ons sterker.
Om anderkant die ou regs/links/KP/NP-verdelingslede van die vorige eeu te tree en nuut saam te werk.
Om ou Afrikaner-instellings af te stof en nuwes te stig wat uitnemend presteer.
Om as kultuurgemeenskap te herontdek dat daar meer is wat ons saambind as wat ons verdeel.
Om 'n nuwe Afrikaner-middelgrond te skep.
Krisisse het nog altyd vir Afrikaners die geleentheid gebied vir selfverwerkliking.
NP van Wyk Louw het gesê ons is 'n volk met baie jeugde.
'n Volk wat in elke krisis die verantwoordelikheid aanvaar om vry en regop te loop, om met verbeelding die klipbanke van ou denke weg te breek, sodat die skoon water van helder dink en doen weer die woestyn kan bevrug.
Ons is vandag minder, maar sterker met
Ons geskiedenis wys dat Afrikaners baie vinniger as wat mense kan brand, breek, vernietig, beskuldig, nuwe momente kan skep en nuwe monumente kan bou.
Ons staan nie in die engtes van stagnerende politieke ingenieurswese nie, ons werk vir kulturele vryheid waar alle gemeenskappe self kan besluit.
Ons werk en sorg vir ons gemeenskap, maar streef na goeie verhoudinge met alle gemeenskappe en werk graag saam aan ons gemeenskaplike belange.
Dit is vir sommige moraliste 'n stokperdjie om vanuit hulle akademiese ivoortorings en huise van glas Afrikaners te etiketteer as regs, benepe, verstok, oudmodies en eksklusief.
Hulle vind dit tot vervelens toe nodig om Afrikaners met 'n polities-korrekte moralisme te kapittel.
Hulle is egter siende blind vir hulle eie blindekolle, naamlik dat hulle met ou woorde en ou konsepte en ou kaarte en ou denke van 'n vorige eeu oplossings vir die 21e eeu wil vind.
Selfs al verfoei hulle dit, bly Apartheid hulle enigste kompas vir die toekoms. Dit is al waaroor hulle kan dink, skryf, praat en Afrikaners aan kan meet.
Dit is presies ook die rede waarom hulle self geen positiewe momente kan skep nie en self geen nuwe monumente kan bou nie.
Verf kan afwas, openbare beelde kan met doringdraad beveilig word, vandale kan tronk toe gaan, maar die breekwerk en die skade wat die selfaangestelde polities-korrekte moraliste ter ondersteuning van die ANC-beleid aan Afrikaanse monumente van uitnemendheid gedoen het, is feitlik onherstelbaar. Dink maar net aan wat die afgelope maande by die Pukke, Tukkies ander plekke met Afrikaans gebeur. Dit is 'n tragedie. Dit is om van te huil.
Hulle kan etiketteer, moraliseer, kapittel soos hulle lus het, maar die waarheid is dat Afrikaners trotste, oopkop, gemaklike, verantwoordelike, hardwerkende, middelgrondsoekende, vredeliewende mense is. President Steyn het gesê ons is 'n volk van gesinne en families.
Ons is mense wat ons verantwoordelikheid teenoor die land en al sy mense sal nakom.
Ons sal ons verantwoordelikheid teenoor ons kinders nakom.
Meneer die President, u en u kulturele imperialiste moet kennis neem dat ons nie ons geskiedenis sal oorlaat aan die grys middelmatigheid van 'n gewaande, polities-korrekte professionele neutraliteit nie.
Ons Intellektuele prestasies
Ons Aristokratiese ideale
Ons Geloofvertroue in God wat voorsien
Momente skep en monumente deur selfdoenaksies bou, is deel van ons historiese DNA. Vandag is 'n moment. Deur ons selfdoenaksies word hier reeds nuwe monumente vir ons nageslag gebou.